Per tal d'incrementar la seguretat en la utilització dels gasos combustibles i uniformitzar les actuacions de les entitats i les persones implicades en aquest camp, es considera oportú completar i aclarir els criteris aplicables a les inspeccions, les revisions i el manteniment de les instal·lacions i els aparells.
Atès el que disposen els articles 27 i 28 del Reglament del servei públic de gasos combustibles, aprovat pel Decret 2913/1973, de 26 d'octubre, modificat per Reial Decret 3484/1983, de 14 de desembre, l'article 18 del Reglament d'aparells que utilitzen gas combustible, aprovat pel Reial Decret 449/1988, de 20 de maig, i la Llei 13/1987, de 9 de juliol, de seguretat de les instal·lacions industrials, a proposta del conseller d'Indústria i Energia, i amb la deliberació prèvia del Govern,
1.1 Inspecció periòdica d'instal·lació receptora de gasos combustibles: és la comprovació tècnica realitzada per persones acreditades per l'empresa distribuïdora del gas del compliment de la normativa vigent per part de la instal·lació en les seves parts visibles, almenys en aquells punts dels quals es pot derivar algun dels defectes classificats com a crítics o majors per aquest Decret.
1.2 Acta d'inspecció: és el document que ha d'estendre la persona que ha realitzat la inspecció periòdica.
1.3 Manteniment preventiu: és el conjunt d'accions destinades a tenir en bon estat d'ús i de conservació els materials i els elements de les instal·lacions receptores i els aparells que utilitzen gasos combustibles, com també la seva reparació o substitució quan escaigui.
1.4 Revisió periòdica: és la comprovació per una persona competent autoritzada, mitjançant la realització de les proves i verificacions que consideri pertinents, de l'estat de funcionament i de conservació de les instal·lacions receptores, els elements i els aparells de consum, i també de la constatació de l'adequació a les condicions reglamentàries de seguretat que exigeix la normativa vigent, almenys en aquells punts dels quals es pot derivar algun dels defectes classificats com a crítics o majors per aquest Decret.
1.5 Certificat de revisió: és el document estès per una persona competent autoritzada que acredita la realització d'una revisió.
Inspecció periòdica i acta d'inspecció
2.1 Les empreses subministradores faran visites d'inspecció periòdiques, almenys un cop cada quatre anys, a totes les instal·lacions receptores subministrades per elles, entenent com a tals les que es defineixen al capítol 1 de la Instrucció sobre documentació i posada en servei de les instal·lacions receptores de gasos combustibles, aprovada per l'Ordre de 17 de desembre de 1985 (BOE de 9.1.1986).
2.2 El model d'acta a emprar per les empreses subministradores de gas requerirà l'aprovació de l'òrgan competent del Departament d'Indústria i Energia.
2.3 En l'acta d'inspecció, a part de la data de la inspecció i de les dades d'identificació de la instal·lació i de l'inspector, hi han de constar els defectes detectats, la seva classificació, el termini per corregir-los i, si escau, si s'ha deixat la instal·lació o part d'ella fora de servei.
Manteniment i certificat de revisió
3.1 Els titulars de les instal·lacions receptores són responsables de fer el manteniment preventiu d'aquestes instal·lacions i dels seus aparells.
3.2 Aquest manteniment serà realitzat sempre que les instal·lacions i els aparells ho requereixin, mitjançant la utilització dels serveis d'empreses instal·ladores autoritzades o, quan escaigui, dels serveis tècnics oficials dels fabricants dels aparells.
Els titulars de les instal·lacions receptores esmentades podran dur a terme el manteniment esmentat mitjançant els seus serveis mateixos, amb la sol·licitud i l'aprovació prèvies de l'òrgan competent del Departament d'Indústria i Energia.
Com a excepció, el manteniment preventiu de les connexions de servei interiors soterrades, construïdes a l'empara de l'Ordre de 17 de desembre de 1985 abans esmentada, serà realitzat per l'empresa subministradora aplicant els mateixos criteris que s'estableixen per a les connexions de servei de gas.
3.3 Als efectes dels apartats anteriors, es consideraran titulars de la instal·lació el propietari o la comunitat de propietaris pel que fa a les connexions de servei interiors i a les instal·lacions comunes, i els usuaris del gas pel que fa a les instal·lacions individuals.
3.4 Els titulars de les instal·lacions receptores hauran de poder provar el bon estat d'ús i de conservació d'aquestes, mitjançant la realització de revisions periòdiques cada quatre anys i l'obtenció dels certificats de revisió corresponents.
Aquests certificats de revisió tindran una validesa de quatre anys a comptar de la data de la seva expedició i hauran de presentar-se a requeriment de l'Administració o de la persona que realitzi la inspecció periòdica que estableix l'article 2.
3.5 Tindrà la consideració de persona competent autoritzada per efectuar la revisió periòdica i estendre els certificats de revisió, la que tingui l'adequada titulació tècnica universitària equivalent o superior al nivell de diplomat, i la que estigui en possessió del carnet d'instal·lador autoritzat vigent.
També tindran aquesta consideració les persones que actuïn per compte i sota la responsabilitat de l'empresa subministradora de gas, en cas que aquesta ofereixi el servei de revisió als seus abonats.
L'empresa subministradora garantirà en aquest darrer cas la capacitat tècnica d'aquestes persones a les quals dotarà d'acreditació fefaent.
3.6 L'òrgan competent del Departament d'Indústria i Energia aprovarà el model de certificat de revisió.
3.7 En el certificat de revisió, a part de la data de revisió i de les dades d'identificació de la instal·lació i de la persona que l'estén, han de constar els defectes detectats, la seva classificació, el termini per corregir-los i, si escau, si s'ha deixat la instal·lació o part d'aquesta fora de servei.
Per raó de la seva gravetat, els defectes detectats durant la inspecció o les revisions periòdiques es classificaran en crítics, majors i menors.
4.1 Tindran la consideració de defectes crítics aquells en els quals la raó o l'experiència permeten presumir l'existència d'un risc imminent que aconsellen l'immediat tallament i precintatge, total o parcial, del subministrament del gas a la instal·lació o als elements defectuosos.
4.2 Tindran la consideració de defectes majors aquells en els quals la raó o l'experiència permeten presumir l'existència d'un risc no imminent que aconsella instar-ne la reparació en un temps inferior als sis mesos, sense necessitat de tallar el subministrament durant el període concedit.
4.3 Seran defectes menors aquells no inclosos en els apartats anteriors, la correcció dels quals l'haurà de fer el titular amb ocasió del manteniment preventiu de la instal·lació.
S'inclouran en aquest concepte els aspectes generals de manca o deteriorament de la qualitat de la instal·lació.
En els annexos d'aquest Decret figura la qualificació dels defectes crítics i majors en inspeccions i revisions d'instal·lacions de gasos combustibles subministrats mitjançant comptador en edificis habitats i instal·lacions receptores industrials en edificis no habitats.
5.1 L'empresa o l'entitat que detecti l'existència d'algun defecte crític, si aquest no es pot corregir a l'acte, tallarà el pas del gas i precintarà la part de la instal·lació pertinent, de tal manera que no pugui ser utilitzada, a més de fer-ho constar en l'acta o el certificat corresponent.
5.2 En cas que el tallament no hagi estat realitzat per la mateixa empresa subministradora, l'entitat que l'hagi portat a terme està obligada a posar-ho en coneixement d'aquella de forma fefaent amb la màxima celeritat.
5.3 En cas de defectes crítics que hagin donat lloc al tallament total de subministrament, solament l'empresa subministradora podrà reposar-lo a petició de l'interessat, amb la comprovació prèvia que el defecte ha desaparegut o ha estat corregit.
5.4 En cas de defectes crítics que comportin el tallament parcial d'un tram de la instal·lació receptora, el precintatge podrà ser alçat per una empresa instal·ladora després de comprovar que la correcció ha estat realitzada.
5.5 En cas de defectes crítics que comportin el precintatge d'un aparell, el precinte podrà ser alçat pel fabricant o una persona autoritzada per aquest, o per l'empresa instal·ladora autoritzada després de comprovar que l'aparell queda en condicions de ser utilitzat.
5.6 Les empreses subministradores portaran per a cada instal·lació un registre de la darrera inspecció realitzada d'acord amb l'article 2, amb constància dels defectes majors i crítics detectats en la inspecció, com també de la de recepció dels justificants relatius a la correcció d'aquells, tramesos de forma fefaent pels usuaris afectats.
També tindran constància de les comunicacions del tallament total o parcial de subministrament i de la seva correcció.
5.7 L'empresa subministradora, quan detecti que el titular no ha justificat dins del termini la correcció dels defectes majors indicats a l'acta d'inspecció, li recordarà de forma fefaent l'obligació establerta, i en cas que no n'obtingui resposta, com a mesura cautelar podrà tallar el subministrament, fet que posarà en coneixement de l'òrgan competent del Departament d'Indústria.
5.8 Els serveis competents del Departament d'Indústria i Energia realitzaran controls estadístics per tal de detectar desviacions en les actuacions que estan obligats a realitzar, d'acord amb el que estableix aquest Decret, els titulars de les instal·lacions, les empreses instal·ladores autoritzades i les empreses subministradores de gasos combustibles.
Per a les instal·lacions comunes existents i per a les instal·lacions interiors d'indústries en edificis no habitats, no serà exigible la revisió periòdica que estableix l'article 3.4 d'aquest Decret fins a l'1 de gener de 1994.
- 1 S'autoritza el Departament d'Indústria i Energia per dictar les disposicions necessàries per desenvolupar i aplicar aquest Decret i modificar, per raons tècniques, el contingut dels annexos.
- 2 Aquest Decret entrarà en vigor en el termini de tres mesos a partir de la seva publicació al DOGC.
Barcelona, 11 de desembre de 1991
Qualificació de defectes crítics i majors en inspeccions i revisions d'instal·lacions de gasos combustibles subministrats mitjançant comptador en edificis habitats
1.1 Es consideren defectes crítics: Fuites de gas en instal·lacions i/o aparells.
Aparell a gas de circuit obert instal·lat en el local de dutxa o bany
Aparell a gas que, tot i necessitar conducte d'evacuació dels productes de la combustió, no el té i està situat en un local de volum inferior a 8 m3.
Aparell a gas que, tot i necessitar conducte d'evacuació dels productes de la combustió, no el té i està situat en un local sense sortida dels productes de la combustió, i a més el seu volum és inferior a 8 m3.
Existència d'aparellatge, maquinària o comptadors elèctrics en locals destinats a comptadors de gas.
1.2.2 Pel que fa a les canonades: Flexible caducat.
Materials de la instal·lació receptora no autoritzats.
Instal·lacions en soterranis o semisoterranis que incompleixin les normes bàsiques d'instal·lacions de gas en edificis habitats, aprovades per l'Ordre de 29 de març de 1974 i el Decret de 24 d'abril de 1975.
1.2.3 Pel que fa a la instal·lació d'aparells: Local en què es troben instal·lats aparells de gas que no necessiten estar connectats a conducte d'evacuació i en què manca obertura o conducte d'evacuació dels productes de la combustió.
Aparell de gas que, tot i que necessita estar connectat a conducte d'evacuació, no en té i està situat en un local de volum superior a 8 m3.
Locals on se situen aparells a gas de potència igual o superior a 40 TE/H amb manca d'entrada i/o sortida d'aire, encara que tots els aparells estiguin connectats al seu conducte d'evacuació corresponent.
Locals on se situen calderes a gas per a calefacció i/o producció d'aigua calenta sanitària de potència superior a 60 TE/H, amb absència de superfície no resistent que doni a l'exterior i/o incompleixi els requisits sobre l'emplaçament i/o l'accés, segons el que estableix la norma UNE 60.601.
Evacuació dels productes de la combustió a una galeria contígua a cuina que no tingui consideració d'espai exterior.
Tub flexible no homologat o especialment acceptat pel Departament d'Indústria i Energia, caducat, o bé en contacte fàcil amb les parts calentes del forn i/o les boquilles de connexió no normalitzades, absència d'aquestes i/o amb manca d'abraçadores.
Inexistència o funcionament deficient dels dispositius de seguretat per extinció de flama en aparells on siguin necessaris reglamentàriament.
Existència d'aparells de gas no homologats construïts amb posterioritat al 25.11.1988.
Manca dels justificants de manteniment i conservació dels aparells i d'instal·lacions (certificació de revisió).
- 2 Instal·lacions comunes dels edificis
2.2.1 Pel que fa al recinte de comptadors centralitzats: Ventilació incorrecta.
2.2.2 Pel que fa als conjunts de regulació (per a subministraments des d'una xarxa de mitjana pressió tipus B):
En el mateix recinte existeixen calderes de calefacció i/o aigua calenta que fan servir un altre combustible diferent del gas subministrat.
Estar situat en zona inundable, sense estar conduïdes les preses atmosfèriques del regulador i dels elements de seguretat a zones no inundables.
Estar situat en locals no suficientment ventilats, sense estar el conjunt de regulació dins un armari estanc que ventili a l'exterior.
Estar situat en l'exterior, en zona d'ús comú, sense estar protegit dins un armari tancat.
No disposar de vàlvula de seguretat que actuï per excés de pressió a la sortida del regulador.
No disposar de vàlvula de seguretat que actuï per defecte de pressió a la sortida del regulador i no existeixi una seguretat que faci la mateixa funció en les instal·lacions individuals a les quals subministra.
2.2.3 Pel que fa a les canonades: Materials de les instal·lacions no autoritzats.
Canonada per soterranis, garatges i aparcaments que incompleixi les esmentades normes bàsiques d'instal·lacions de gas en edificis habitats.
2.2.4 Pel que fa als certificats de revisió: Manca dels justificants de manteniment i conservació.
Qualificació de defectes crítics i majors en inspeccions i revisions d'instal·lacions receptores industrials en edificis no habitats
- 1 Es consideren defectes crítics: Fuites de gas que puguin originar un perill immediat per a les persones o les coses.
Quan en un recinte tancat l'indicatiu del explosímetre senyali més del 20% del LIE a un metre de les instal·lacions.
2.1 Fuites de gas que no són considerades com a defecte crític.
Quan en un recinte tancat l'indicatiu d'un explosímetre no senyali més del 20% del LIE a un metre de les instal·lacions.
2.2 Defectes majors en la connexió de servei interior.
Inexistència de la vàlvula general d'usuari.
Existència de trams que passin per sota d'edificis o bé per soterranis, cambres, terrabastalls, cels rasos o similars, sense beina contínua i ventilada per ambdós extrems.
Ventilació incorrecta quan estigui situada en un recinte tancat (com a mínim disposarà de dos orificis, un en la part baixa i l'altre en la part alta, amb una secció de cada un d'ells no inferiors a 250 cm2).
En la inspecció visual de la instal·lació elèctrica de l'interior del recinte tancat de l'ERM o de la que estigui a menys de dos metres dels elements que composen l'ERM en un recinte obert, es verifiqui incompliment de la instrucció MIE-BT-026 del Reglament electrotècnic de baixa tensió per a recintes classificats com de classe I i zona 2.
Inexistència de l'extintor de pols seca de 12 kg com a mínim en l'espai immediat al recinte.
Evacuació incorrecta de les vàlvules d'escapament a l'atmosfera en recinte tancat (conducte d'evacuació no conduït a l'exterior o no orientat de manera que una eventual fuita pogués envair un edifici).
En una o més línies de regulació de l'ERM falten una o dues seguretats per excés de pressió (s'acceptarà que només en disposin d'una quan la resta de la instal·lació receptora, és a dir, la línia o les línies de distribució interior i els grups de regulació previs als aparells de gas, puguin treballar a la pressió màxima prevista a l'entrada de l'ERM).
La vàlvula d'escapament a l'atmosfera (VES) no és estanca en posició de tancat.
Inexistència de vàlvula de seguretat per defecte de pressió en cada una de les línies de regulació.
Inexistència de presa de terra i de juntes aïllants
2.4 Defectes majors en les línies de distribució interior.
Existència de trams que passen per soterranis sense prou ventilació, cambres, terrabastalls, cels rasos o similars, sense beina contínua i ventilada per ambdós extrems.
2.5 Defectes majors en els grups de regulació dels aparells.
Inexistència de vàlvula d'entrada de cada grup, quan la instal·lació receptora disposi de més d'un grup de regulació.
Inexistència de vàlvula de seguretat per excés de pressió en aquells grups de regulació que alimenten algun aparell de gas els cremadors del qual no disposin de seguretat contra la sobrepressió.
2.6 Defectes majors en la instal·lació d'aparells de gas per a usos no domèstics.
2.6.1 Ventilació incorrecta dels recintes tancats on hi hagi aparells de gas:
Manca d'orifici o conducte d'entrada d'aire per a la combustió, situat en la part baixa (d'una secció mínima de 5 cm2 per a cada kW instal·lat).
Absència d'orifici o conducte d'evacuació dels productes originats per la combustió, que doni directament a l'exterior i tingui una secció mínima S en cm2 donada per l'expressió S=A x 10 (sent A la superfície del recinte en m2).
Manca dels justificants de manteniment i conservació.
Si la instal·lació receptora industrial subministra gas a algun aparell d'ús domèstic, tant en aquest tram de la instal·lació com en els aparells, li serà d'aplicació l'annex 1.